RIALACHÁN CUR CHUN FEIDHME (AE) 2021/2005 ÓN gCOIMISIÚN

an 16 Samhain 2021

lena leagtar síos caighdeáin theicniúla cur chun feidhme lena leasaítear Rialachán Cur Chun Feidhme (AE) 2016/1799 maidir leis na táblaí mapála ina sonraítear an comhfhreagras idir measúnuithe riosca creidmheasa na n-institiúidí seachtracha um measúnú creidmheasa agus na céimeanna cáilíochta creidmheasa a leagtar amach i Rialachán (AE) Uimh. 575/2013 ó Pharlaimint na hEorpa agus ón gComhairle

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus lena leasaítear Rialachán (AE) Uimh. 648/2012 (1), agus go háirithe Airteagal 136(1), an chéad fhomhír de,

De bharr an mhéid seo a leanas:

(1) In Iarscríbhinn III de Rialachán Cur Chun Feidhme (AE) 2016/1799 ón gCoimisiún (2), sonraítear an comhfhreagras idir na measúnuithe creidmheasa ábhartha arna n-eisiúint ag institiúidí seachtracha um measúnú creidmheasa (“ISMC”) agus na céimeanna cáilíochta creidmheasa a leagtar amach i gCuid a Trí, Teideal II, Caibidil 2, Roinn 2, de Rialachán (AE) Uimh. 575/2013 (“mapáil”).

(2) Ó rinneadh na leasuithe is déanaí, le Rialachán Cur Chun Feidhme (AE) 2019/2028 ón gCoimisiún (3), ar Iarscríbhinn III a ghabhann le Rialachán Cur Chun Feidhme (AE) 2016/1799, tá athrú tagtha ar na fachtóirí cainníochtúla agus cáilíochtúla atá mar bhonn taca leis na measúnuithe creidmheasa a rinneadh ar roinnt mapálacha in Iarscríbhinn III a ghabhann le Rialachán Cur Chun Feidhme (AE) 2016/1799. Sa bhreis air sin, rinne roinnt ISMCanna a gcuid measúnuithe creidmheasa a leathnú chuig deighleoga nua den mhargadh, agus rinneadh scálaí nua rátála agus cineálacha nua rátála creidmheasa mar iarmhairt air sin. Is gá, dá bhrí sin, mapálacha na ISMCanna lena mbaineann a thabhairt cothrom le dáta.

(3) Ó glacadh Rialachán Cur Chun Feidhme (AE) 2019/2028, cláraíodh dhá ghníomhaireacht rátála creidmheasa breise i gcomhréir le hAirteagail 14 go 18 de Rialachán (CE) Uimh. 1060/2009 ó Pharlaimint na hEorpa agus ón gComhairle (4), agus díchláraíodh dhá ISMC eile ar leagadh amach mapáil lena n-aghaidh i Rialachán Cur Chun Feidhme (AE) 2016/1799. Ós rud é go gceanglaítear le hAirteagal 136(1) de Rialachán (AE) Uimh. 575/2013 go sonrófar mapálacha i gcás gach ISMC, ba cheart an Rialachán sin a leasú chun mapáil a leagadh amach le haghaidh na ISMCanna nuachláraithe, agus chun an mhapáil a bhaint i gcás na ISMCanna díchláraithe.

(4) Ina theannta sin, maidir le ISMC amháin atá cláraithe i gcomhréir le hAirteagail 14 go 18 de Rialachán (AE) Uimh. 1060/2009, agus ar soláthraíodh mapáil dó i Rialachán Cur Chun Feidhme (AE) 2016/1799, leasaigh sé na siombailí a úsáidtear chun catagóirí rátála a scálaí rátála a chur in iúl. Dá bhrí sin, is gá an mhapáil le haghaidh an ISMC sin a leasú chun na siombailí a úsáideann an ISMC sin faoi láthair a léiriú.

(5) Tá an Rialachán seo bunaithe ar na dréachtchaighdeáin theicniúla cur chun feidhme a chuir an tÚdarás Baincéireachta Eorpach, an tÚdarás Eorpach um Urrúis agus Margaí agus an tÚdarás Eorpach um Árachas agus Pinsin Cheirde (na “hÚdaráis Mhaoirseachta Eorpacha”) faoi bhráid an Choimisiúin.

(6) Reáchtáil na hÚdaráis Mhaoirseachta Eorpacha comhairliúcháin phoiblí oscailte maidir leis na dréachtchaighdeáin theicniúla cur chun feidhme ar a bhfuil an Rialachán seo bunaithe, rinne sé anailís ar na costais agus ar na tairbhí a d’fhéadfadh a bheith ag baint leo agus d’iarr sé comhairle ar an nGrúpa Geallsealbhóirí Baincéireachta arna bhunú i gcomhréir le hAirteagal 37 de Rialachán (AE) Uimh. 1093/2010 ó Pharlaimint na hEorpa agus ón gComhairle (5), an chomhairle ón nGrúpa Geallsealbhóirí um Urrúis agus Margaí arna bhunú i gcomhréir le hAirteagal 37 de Rialachán (AE) Uimh. 1095/2010 ó Pharlaimint na hEorpa agus ón gComhairle (6); an chomhairle ón nGrúpa Geallsealbhóirí Árachais agus Athárachais arna bhunú i gcomhréir le hAirteagal 37 de Rialachán (AE) Uimh. 1094/2010 ó Pharlaimint na hEorpa agus ón gComhairle (7);

(7) Ba cheart, dá bhrí sin, Rialachán Cur Chun Feidhme (AE) 2016/1799 a leasú dá réir sin,

TAR ÉIS AN RIALACHÁN SEO A GHLACADH:

Airteagal 1 Leasú ar Rialachán (AE) 2016/1799 Cuirtear an téacs a leagtar amach san Iarscríbhinn a ghabhann leis an Rialachán seo in ionad Iarscríbhinn III a ghabhann le Rialachán Cur Chun Feidhme (AE) 2016/1799.

Airteagal 2 Teacht i bhfeidhm Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 16 Samhain 2021. Thar ceann an Choimisiúin An tUachtarán Ursula VON DER LEYEN

(1) IO L 176, 27.6.2013, lch. 1.

(2) Rialachán Cur Chun Feidhme (AE) 2016/1799 ón gCoimisiún an 7 Deireadh Fómhair 2016 lena leagtar síos caighdeáin theicniúla cur chun feidhme maidir le mapáil measúnuithe creidmheasa na n-institiúidí seachtracha um measúnú creidmheasa i gcomhair riosca creidmheasa i gcomhréir le hAirteagal 136(1) agus 136(3) de Rialachán (AE) Uimh. 575/2013 ó Pharlaimint na hEorpa agus ón gComhairle (IO L 275, 12.10.2016, lch. 3).

(3) Rialachán Cur Chun Feidhme (AE) 2019/2028 ón gCoimisiún an 29 Samhain 2019 lena leasaítear Rialachán Cur Chun Feidhme (AE) 2016/1799 maidir leis na táblaí mapála ina sonraítear an comhfhreagras idir measúnuithe riosca creidmheasa na n-institiúidí seachtracha um measúnú creidmheasa agus na céimeanna cáilíochta creidmheasa a leagtar amach i Rialachán (AE) Uimh. 575/2013 ó Pharlaimint na hEorpa agus ón gComhairle (IO L 313, 4.12.2019, lch. 34).

(4) Rialachán (CE) Uimh. 1060/2009 ó Pharlaimint na hEorpa agus ón gComhairle an 16 Meán Fómhair 2009 maidir le gníomhaireachtaí rátála creidmheasa (IO L 302, 17.11.2009, lch. 1).

(5) Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (An tÚdarás Baincéireachta Eorpach), lena leasaítear Cinneadh Uimh. 716/2009/CE agus lena n-aisghairtear Cinneadh 2009/78/CE ón gCoimisiún (IO L 331, 15.12.2010, lch. 12).

(6) Rialachán (AE) Uimh. 1095/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (an tÚdarás Eorpach um Urrúis agus Margaí), lena leasaítear Cinneadh Uimh. 716/2009/CE agus lena n-aisghairtear Cinneadh 2009/77/CE ón gCoimisiún (IO L 331, 15.12.2010, lch. 84).

(7) Rialachán (AE) Uimh. 1094/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (an tÚdarás Eorpach um Árachas agus Pinsin Cheirde) lena leasaítear Cinneadh Uimh. 716/2009/CE agus lena n-aisghairtear Cinneadh 2009/79/CE ón gCoimisiún (IO L 331, 15.12.2010, lch. 48).